ย้ำเตือนแรงงานคนบันเทิงกลางคืน รีบสมัคร มาตรา 40 โดยด่วน ก่อนพลาดสิทธิ์รับเงินเยียวยา 5,000 บาท
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงมาตรการเยียวยาคนบันเทิงกลางคืน หลังจากคณะรัฐมนตรี (ครม.) เมื่อวันที่ 21 ธันวาคม 2564 เห็นชอบอนุมัติโครงการเยียวยาผู้ประกันตน ในกิจการสถานบันเทิง คลับ ผับ บาร์ คาราโอเกะ และผู้ประกอบอาชีพอิสระที่ทำงานเกี่ยวข้องกับสถานบันเทิงที่ได้รับผลกระทบจากมาตรการของรัฐ ให้ได้รับเงินเยียวยาคนละ 5,000 บาท เป็นระยะเวลา 1 เดือน ว่า นายกรัฐมนตรี ได้ฝากความห่วงใยกลุ่มคนทำงานกลางคืน หรือกลุ่มตกหล่น ที่ยังไม่ได้สมัครเป็นผู้ประกันตนตามมาตรา 40 ตามคุณสมบัติมีสิทธิรับเงินเยียวยา 5,000 บาท ให้รีบสมัครพร้อมชำระเงินสมทบให้ทันภายในวันนี้ (14 ม.ค.65) ซึ่งเป็นวันสุดท้าย หลังจากนั้นให้ทางสมาคมดนตรีแห่งประเทศไทย ในพระบรมราชูปถัมถ์ หรือสมาพันธ์เครือข่ายคนบันเทิงที่จดทะเบียนกับกระทรวงมหาดไทย หรือกรมพัฒนาธุรกิจการค้า รับรองว่าทำงานในสถานบันเทิงกลางคืนจริง ภายในวันที่ 28 มกราคม 2565 ที่จะถึงนี้ พร้อมย้ำ ไปยังกลุ่มคนทำงานกลางคืนที่ตกหล่น ซึ่งยังมีปัญหาไม่ได้รับเงินช่วยเหลือเยียวยา ให้เร่งตรวจสอบบัญชีธนาคารดังกล่าว ว่า ผูกพร้อมเพย์เลขบัตรประชาชนไว้หรือไม่ หรือบัญชีธนาคารได้ปิดไปแล้ว หากยังขอให้รีบดำเนินการโดยด่วน เพื่อให้ผู้ประกอบอาชีพอิสระ คนทำงานกลางคืน ได้รับสิทธิเยียวยาอย่างครบถ้วนทั่วถึง ด้านนายบุญสงค์ ทัพชัยยุทธ์ เลขาธิการสำนักงานประกันสังคม กล่าวถึงผู้ประกอบอาชีพอิสระคนบันเทิงกลางคืนที่ยังไม่ได้สมัครเป็นผู้ประกันตนตามมาตรา 40 ให้รีบสมัครเพียงใช้บัตรประชาชนเพียงใบเดียวในการสมัคร ได้ที่เว็บไซต์ www.sso.go.th ขึ้นทะเบียนผู้ประกันตนมาตรา 40,หน่วยบริการเคาน์เตอร์เซอร์วิส 7-11 ทุกสาขา, ธนาคารเพื่อการเกษตรและสหกรณ์ และที่ Big C ซุปเปอร์เซ็นเตอร์ หรือสมัครที่สำนักงานประกันสังคมกรุงเทพมหานครพื้นที่/จังหวัด/สาขา หรือผ่านเครือข่ายประกันสังคม ทั่วประเทศ พร้อมชำระเงินสมทบได้ทันที สามารถตรวจสอบสิทธิโครงการเยียวยาผู้ประกันตนในกิจการสถานบันเทิงและผู้ประกอบการอาชีพอิสระ ที่ทำงานเกี่ยวข้องกับสถานบันเทิงที่ได้รับผลกระทบจากมาตรการของรัฐ ได้ที่หน้าเว็บไซต์ สปส. https://www.sso.go.th/eform_news/ หรือหากมีข้อสงสัยติดต่อสอบถามได้ที่สายด่วนสำนักงานประกันสังคม 1506 ทุกวัน ตลอด 24 ชั่วโมง